7 A boporofeti jono bo ne jwa diragadiwa ka botlalo fa Ntwa ya Lefatshe ya I e ne e khutla? Nnyaa. Ditšhaba di ne di sa ntse di tla tlhasela gape masalela a batlodiwa le ditsala tsa bone tse di ikanyegang tse di nang le tsholofelo ya go tshela mo lefatsheng. (Tshen. 12:17) Ntwa ya Lefatshe ya II ke bosupi jwa seno. Go boloka bothokgami ga batlodiwa ba ba ikanyegang mo Modimong go rotloetsa batlhanka ba Modimo gompieno go itshokela diteko le fa e ka nna dife tse ba ka lebanang le tsone, jaaka go ganediwa ke ba losika ba ba sa dumeleng, le go sotlwa ke badirimmogo le ba ba tsenang sekolo le bone. (1 Pet. 1:6, 7) Go sa kgathalesege gore baobamedi ba boammaaruri ba nna kae, ba ikemiseditse go feta le fa e le leng pele go ‘ema ba nitame mo maikutlong a le mangwe’ mme ba sa ‘tshosiwe ke baganetsi ba bone.’ (Bafil. 1:27, 28) Le fa go ntse jalo, batho ba ga Jehofa ba tla bona kae tshireletsego mo lefatsheng le le ba tlhoileng?—Joh. 15:17-19.